Rintarauhasmerkkaus ultraääniohjauksessa

|  |  |
| --- | --- |
| Kuvaus: | Rintarauhasessa havaitun muutoksen merkkaaminen ultraääniohjauksessa ennen leikkausta |

**TUTKIMUKSEEN VALMISTAUTUMINEN**

Rintarauhasmerkkaukseen ei ole erityistä valmistautumista. Ennen lankamerkkaukseen tuloa on käytävä suihkussa. Rintarauhasmerkkaukseen tullessasi ota mukaasi tukevat rintaliivit, esimerkiksi urheilurintaliivit. Noudata tarkasti ohjeita, jotka hoitava yksikkö on antanut merkkauksen jälkeistä leikkaussalissa tehtävää toimenpidettä varten.

Jos sinulla on puuduteaineyliherkkyys, ilmoita siitä ennen toimenpidettä lähettävälle poliklinikalle.

**TUTKIMUKSEN KULKU**

Lankamerkkauksen ajan olet makuuasennossa. Röntgenlääkäri katsoo muutoksen sijainnin ultraäänikuvasta. Rinnan iho puhdistetaan desinfioivalla aineella ja puudutetaan. Ohut neula, jonka sisällä on koukkupäinen metallinen lanka, laitetaan ultraääniohjauksessa merkattavaan kohteeseen. Neula poistetaan varovasti metallilangan jäädessä rintaan.

Rinnasta otetaan mammografiakuvat merkkilangan paikan varmistamiseksi. Rinnan iholle tehdään tussimerkit ja rinnat valokuvataan rintakirurgia varten. Rinnan ulkopuolelle jäävä metallilanka käännetään sideharsotaitoksen sisään ja taitos kiinnitetään teipillä iholle. Omat rintaliivit voi pukea päälle. Sideharsotaitoksia ja merkkilankaa ei saa kastella.

Varsinainen merkkaus kestää noin 5-10min, koko tutkimus noin ½ tuntia.

Lankamerkkauksen jälkeen tarvittaessa rintaan laitetaan merkkiaine vartijaimusolmuketutkimusta varten kliinisen fysiologian ja isotooppilääketieteen osastolla. Merkkiaineen eteneminen kuvataan samana päivänä tai seuraavana aamuna kliinisen fysiologian ja isotooppilääketieteen osastolla.

**YHTEYSTIEDOT**

Jos sinulle tulee kysyttävää rintarauhasmerkkauksesta, ota yhteyttä Röntgen 2 osastosihteereihin arkena 8.00 - 14.30 välisenä aikana, puh 017 173 307.

Lisätietoa kuvantamistutkimuksista ja niiden turvallisuudesta saat internetistä ​

[www.tutkimukseen.fi](http://www.tutkimukseen.fi/) ​ [www.stuk.fi](http://www.stuk.fi/)